Tarbijakaitseameti hinnangul tuleks kindlustusseltside lepingutingimused ühtlustada, et firmad ei saaks segaste lepingute tõttu keelduda kahjusid hüvitamast.    Nädalavahetusel mitmetes Eesti piirkondades möllanud tormi põhjustatud üleujutused tekitasid paljudele elamutele sadadesse tuhandetesse kroonidesse küündivat kahju, mida mitmed kindlustusseltsid keelduvad hüvitamast, isegi kui kliendil on olemas  loodusõnnetustevastane poliis, kirjutab Postimees.    Tarbijakaitseameti peadirektori Helle Aruniidu sõnul on kindlustustingimused inimeste jaoks segased ning vahel ka mitmeti mõistetavad. Aruniidu kinnitusel on eri firmade pakutavaid lepinguid omavahel sisuliselt võimatu võrrelda. Tingimused on keerulised, ühes punktis viidatakse järgmisele, selles omakorda ülejärgmisele ning lihtsal inimesel on nende keerulisest keelest raske aru saada, leidis Aruniit. Seetõttu vajaksid kindlustuste tingimused ja  mõisted Aruniidu hinnangul ühtlustamist.    ÄP